張橫渠贊
作者：陳長方
朝代：宋

paragraphs: 祖龍吐毒，烈火四焚。
先王載籍，畢罹其屯。
劉漢崛興，訪索丘墳。
羣儒掇拾，百不一存。
綿蕝之野，陋兮叔孫。
胸謀腹斷，己學自尊。
致彼古禮，寥落無聞。
勇哉先生，絕類離倫。
追千歲上，以禮立身。
隠居關右，化行于民。
賓嘉喪祭，唯古之循。
坐令鄒魯，復見咸秦。
巖巖泰山，烈烈秋暾。
先生謹嚴，比德實均。
嗟世習非，誠難具論。
棄禮自快，紛其如雲。
感今陳古，歌以斯文。
庶由高躅，起我後昆。